LYNANALYSE

Politisk er en reform af den økonomiske udligning mellem kommunerne noget af det sværeste, en regering kan kaste sig ud i. Det er den sikre vej til baglandsballade, fordi de fleste borgmestre bliver sure. Enten fordi de synes, at de får for lidt. Eller fordi de mener, at de skal betale for meget.

Det er lykkedes S-regeringen at gøre det endnu sværere for sig selv ved at skabe et forhandlingsklima, hvor de andre partier ikke føler, at de får tilstrækkeligt med fakta på bordet. Det gælder Venstre, som regeringen helst vil lave en aftale med, men det gælder også de andre partier.

Alle er mere eller mindre småsure, og det bliver ikke bedre af, at regeringen nu for anden gang har måttet erkende fejl og uklarheder.

Og for at gøre det hele endnu værre, støtter adskillige S-borgmestre kritikken af det faktuelle niveau i regeringens udspil.